Vita:Sámánfa

message: A sámánfa elnevezéssel nekem is bajom van, mert valóban nincs köze az általunk is ismert sámánokhoz, azaz teljesen félrevezető név. Azonban a samánfa elnevezés ugyanilyen rossz, ugyanis a samánt is használják a sámánra, továbbá a sámánfa vagy samánfa egy mitologikus dolog ; ; . Ráadásul a spanyolban nem hiszem, hogy samánnak, sokkal inkább szamánnak ejthetik, azaz akkor már inkább szamánfa, de ez meg saját kutatás, ami itt a Wikipédiában nem lehet ugye. Priszter növényneves könyvében ugyan a sámánfa nevet hozza elsőként, de ennek használatát a fentiek miatt kerülném; második névként hozza az ernyős selyemakác nevet, ami viszont még jó is lenne, ha a növényfaj biztosan Albizia saman lenne (Albizia = selyemakác), viszont egyre inkább Samanea saman, (lásd a spanyol, a portugál, a francia, a német wikit), vagyis az ernyős selyemakác név sem az igazi. Azt javasolnám, térjünk vissza a jó öreg Pallashoz. :) Ezt komolyan mondom, mert ott esőfa a neve , ezt használja az Urania Növényvilág is, s ez hozza a spanyol jelentését, a német wikin is Regenbaum, ami szintén esőfát jelent. De aztán ezzel is van gond: Priszter a Pithecellobium növénynemzetséget nevezi esőfának, amivel kapcsolatban viszont arra gyanakszom, hogy szintén nem a legjobb elnevezés (szerintem akkor lett ez a neve az egész Pithecellobium nemzetségnek, amikor még a szócikkbeli fa ehhez a nemzetséghez tartozott). Tehát amely magyar névre van forrás:
* sámánfa – nem jó név, mert semmi köze se a sámánokhoz, sem a spanyol samánhoz (ejtsd: szamán);
* ernyős selyemakác – nem rossz, de esélyes, hogy kikerül az Albizia (magyarul selyemakác) növénynemzetségből, s akkor viszont a név félrevezető;
* esőfa – ez egészen jó lenne, de Priszter a Pithecellobium növénynemzetségre használja ezt a nevet.
Amely magyar névre nincs forrás, vagyis ami saját kutatásnak számítana, vagyis amit nem használhatunk a wikin:
* samánfa – ez ugyanúgy nem jó elnevezés, mint a sámánfa;
* szamánfa – ez akár jó is lehetne, de nincs rá forrás.
--Sphenodon vita 2016. július 31., 23:57 (CEST)
replies: text: Ezt a megnevezést egy a trópusi növényekről szóló könyvből vettem. Gondolom azt nem akárki készítette, valószínűleg hivatalos botanikusok véleményét is kikérték. Mit szólsz? DenesFeri vita 2016. augusztus 1., 10:54 (CEST)
Igen, gondolom és hiszem, hiszen a Priszter-könyv is a sámánfa nevet hozza elsőnek, Priszter Szaniszló pedig botanikus volt, s meglehetősen sokat foglalkozott a növénynevekkel; az ő szótárát használjuk a magyar növénynevek esetén. Ettől függetlenül vannak benne hibák (ezt botanikus ember mondta nekem), viszont ezen névhibák kiküszöbölése nem a Wikipédia-szerkesztők feladata, hiszen mi csak meglevő forrásokból dolgozhatunk. Magyar növénynév esetén pedig nem számít, hogy spanyolul hogyan hívják a fát, hanem csak az, hogy magyarul hogyan hívják (emiatt a fordítással újonnan létrehozott növénynevek nem használhatók a magyar Wikipédián, hiszen saját kutatásnak számítanak). Ha a magyar növénynevet mutató forrás korrigálásra szorul, azt majd a botanikusok elvégzik, nem a mi dolgunk. Úgyhogy egyelőre mindenképpen maradjon a sámánfa, mert erre van forrás, de jó lenne felhívni a botanikusok figyelmét erre a növénynévre, hogy nem éppen a legjobb választás. Ha lett volna egy olyan forrásolt magyar név, ami jobb a sámánfánál, akkor arra szavaznék, de éppen a fenti hozzászólásomban szerettem volna megmutatni, hogy nem találtam. --Sphenodon vita 2016. augusztus 1., 22:12 (CEST)

text: Részemről OK. DenesFeri vita 2016. augusztus 2., 10:38 (CEST)

text: A bekezdőben, a te magyarázatod alapján írtam egy mondatnyi magyarázatot. DenesFeri vita 2016. augusztus 2., 10:47 (CEST)
thread_title:  Elnevezés 

message: A selyemakác, igaz, kisebb levelű, de a virága nagyon hasonló. Budaörsön, Martonvásáron sok kertet díszít tavasztól őszig. Az is összecsukja levelét, mimóza féle. Termése hüvelyes. Partmoso vita 2017. április 19., 13:47 (CEST)
Ezzel a névvel az a baj, amit a fenti bekezdésben is írtam: a faj rendszertani helyzete bizonytalan. Ha biztosan az Albizia nemzetségbe tartozik (ami egyre inkább kétséges), akkor lehetne a neve ernyős selyemakác (ugyanis a selyemakácok az Albizia nemzetségbe tartoznak). De mivel úgy tűnik, hogy nem ide tartozik, ezért ez a név nem megfelelő. --Sphenodon vita 2017. augusztus 10., 11:56 (CEST)
thread_title:  Lehet Ernyős selyemakác a neve.